

VLADA REPUBLIKE HRVATSKE

Zagreb, 2. rujna 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Središnji državni ured za razvoj digitalnog društva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Izvješća o radu i razvoju državne informacijske infrastrukture za 2020.  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

 Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), a u vezi s člankom 19. stavkom 1. Zakona o državnoj informacijskoj infrastrukturi („Narodne novine“, broj 92/14.), Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. donijela

**Z A K L J U Č A K**

 Prihvaća se Izvješće o radu i razvoju državne informacijske infrastrukture za 2020., u tekstu koji je Vladi Republike Hrvatske dostavio Središnji državni ured za razvoj digitalnog društva aktom KLASE: 032-02/21-02/10 , URBROJA: 520-05-02/5-21-13 od 29. lipnja 2021.

KLASA:

URBROJ:

Zagreb,

PREDSJEDNIK

 mr. sc. Andrej Plenković

**OBRAZLOŽENJE**

Na temelju članka 19. stavka 1. Zakona o državnoj informacijskoj infrastrukturi („Narodne novine“ br. 92/14), Središnji državni ured za razvoj digitalnog društva obvezan je podnijeti matičnom odboru Hrvatskog sabora i Vladi Republike Hrvatske Izvješće o radu i razvoju državne informacijske infrastrukture za razdoblje od 1. siječnja do 31. prosinca 2020. godine. Izvješće se odnosi na sljedeće:

Unutar *sustava e-Građani* implementirane su **24 e-usluge**, te je na kraju 2020. godine bilo dostupno ukupno **86 e-usluga**. *Sustav e-Građani* kontinuirano se proširuje uključivanjem novih e-usluga tijela državne uprave i zainteresiranih jedinica lokalne i područne (regionalne) samouprave. U okviru *projekta e-Poslovanje* uspostavljene su testna i produkcijska platforma e-Poslovanje na koju je započeta **integracija prvih e-usluga**. Nastavljena je i provedba aktivnosti na realizaciji trogodišnjeg EU *projekta e-Pristojbe*, kojim se uvodi elektronička naplata upravnih pristojbi i naknada u postupcima i procedurama za koje je propisana njihova naplata, što treba omogućiti daljnji razvoj složenijih elektroničkih usluga za građane i poslovne korisnike. Izrađena je i isporučena dokumentacija i tehnička specifikacija rada sustava za *projekt Uspostava platforme s elektroničkim uslugama za e/m-Potpis i e/m-Pečat*, te **uspostavljen testni sustav s 3 elektroničke usluge** (elektroničko potpisivanje, elektroničko pečatiranje i validacija elektroničkog potpisa). Unutar CDU-a uključeno je **102 korisnika**. Tijekom 2020. godine provedena je Javna nabava za uslugu promidžbe i vidljivosti za *projekt e-Upisi* – *Informatizacija procesa i uspostava cjelovite elektroničke usluge upisa u odgojne i obrazovne ustanove* kako bi se rezultati projekta komunicirali s građanima, odnosno s korisnicima unutar obrazovnih institucija. Provedene su i nabave usluge provedbe selekcijskih postupaka u sklopu projekta te Tehnička pomoć u provedbi projekta i administraciji projekta za CARNet. Do 31. prosinca 2020. godine Republika Hrvatska se u potpunosti povezala s Belgijom, Estonijom, Španjolskom, Latvijom, Portugalom, Italijom, Luxemburgom i Slovačkom. Te države su, kao i Republika Hrvatska, uspješno prijavile svoj sustav elektroničke identifikacije s vjerodajnicama Europskoj komisiji te se time osiguralo da ne postoje zapreke za **međusobno korištenje elektroničkih usluga** između Republike Hrvatske i navedenih država. Na Portalu otvorenih podataka do danas je objavljeno **952 skupova** podataka od 123 izdavača, koji su potpuno slobodni za korištenje, te se u suradnji s Uredom povjerenika za informiranje obavlja edukacija tijela javne vlasti oko objave otvorenih podataka. Trenutno je putem HITRONet infrastrukture spojeno **535 lokacija** javnopravnih tijela. Dok je na CARNET mrežu spojeno (imena prije promjena): 3115 lokacija ustanova iz sustava Ministarstva znanosti i obrazovanja; 712 lokacija ustanova iz sustava Ministarstva zdravstva; 150 lokacija ustanova iz sustava Ministarstva za demografiju, obitelj, mlade i socijalnu politiku; 124 lokacija ustanova iz sustava Ministarstva rada i mirovinskog sustava te 26 lokacija ustanova iz sustava Ministarstva zaštite okoliša i energetike, 4 lokacije ustanova iz sustava Ministarstva obrane, te 2 lokacije ustanova iz Ministarstva unutarnjih poslova. U Metaregistar tijekom 2020. godine upisano je ukupno **192 registara**, a podatke su unosila 92 imenovanih predstavnika tijela državne uprave. Obavljene su analize potrebnih radnji te planiranje proračuna kako bi se Metaregistar migrirao na infrastrukturu Centra dijeljenih usluga. Provodeći *Zakon o kibernetičkoj sigurnosti operatora ključnih usluga i davatelja digitalnih usluga,* Središnji državni ured za razvoj digitalnog društva kao Nadležno sektorsko tijelo je počeo **obavljati redovne dvogodišnje nadzore operatora ključnih usluga** iz sektora Digitalna infrastruktura i poslovne usluge za državna tijela.

Slijedom navedenog, Vladi Republike Hrvatske predlaže se donošenje ovog Zaključka.